ועדת החוקה, חוק ומשפט, כנסת 16, פרוטוקול מספר 253, 2004-07-05 09:30

מיכאל איתן: רבותי, אני מבקש לפתוח את ישיבת ועדת החוקה חוק ומשפט של הכנסת, שזומנה כתוצאה מהצעה דחופה לסדר-היום,ש הגיש חבר הכנסת איוב קרא.

מיכאל איתן: לאחר ששוחחתי עם חבר הכנסת איוב קרא ביקשתי את השתתפותו של האלוף ((במיל')) גיורא איילנד, שיוכל אולי לסייע לנו לדון בהיבטים היותר רחבים של פרשת משפטו של אלוף משנה עימאד פארס.

מיכאל איתן: אני מבקש מחבר הכנסת איוב קרא לפתוח.

איוב קרא: קודם כול, אני רוצה להודות ליושב-ראש הוועדה שאפשר לי להעלות נושא כדי לבחון את הראייה הציבורית שלו.

איוב קרא: אני גם מודה לאלוף (במיל') גיורא איילנד שהגיע לוועדה לדיון בנושא כל כך רגיש.

איוב קרא: מדובר באלוף משנה עימאד פארס, אחד מגיבורי ישראל, קצין מבריק לפי כל חוות-הדעת שקיבלנו עליו, אחד הקצינים המוכשרים שהיה צריך להתמודד על תפקיד מפקד אוגדה כבר מזמן ונתקע בגלל משפט, שיש מחלוקת לגביו אם היה צריך להתקיים בכלל.

איוב קרא: יש סימני שאלה גדולים סביב העניין הזה.

איוב קרא: אלוף משנה פארס הוא בן למשפחה שרוב בניה קצינים בכירים, לוחמים מהוללים, ואחד מבניה כיום הוא מפקד משמר הגבול, הוא מונה לפני מספר ימים.

איוב קרא: הוא בא מהכפר חורפייש, זה כשלעצמו יישוב שהוא כמו בסיס צבאי.

איוב קרא: מעל הכפר חורפייש נמצא זבולון.

איוב קרא: זבולון על-פי התורה של הדרוזים והיהודים כאחד הוא מקום מקודש.

איוב קרא: בכפר הזה קמה שושלת של קצינים.

איוב קרא: אין יישוב יותר מחורפייש שמייצר לוחמים וקצינים מהוללים למערכת הצה"לית.

איוב קרא: הבחור היה בין היתר מפקד חטיבת גבעתי בתפקיד האחרון שלו.

איוב קרא: כרגע הוא סגן מפקד אוגדה, עד כמה שאני יודע.

איוב קרא: לא שוחחתי עם הקצין, הוא לא פנה אלי, וראיתי חובה לאור השתלשלות הפרשה להתערב.

איוב קרא: עוד בתחילת הפרשה זימנתי דיון עם משטרת עכו.

איוב קרא: כל הפרשה התחילה שם, כשהיה שם דיון בין קצינים בכירים של העדה הדרוזית בעכו.

איוב קרא: הבחור הגיע עם ג'יפ.

איוב קרא: השוטרים חשבו שאסור לו לחנות שם, והתחולל שם ויכוח.

איוב קרא: בגלל הסיפור הזה החלה כל הפרשה הגדולה הזאת.

איוב קרא: בסופו של דבר, על עצם הפרשה הזאת הוא זוכה לגמרי, הוא לא הורשע.

איוב קרא: אני עצמי עברתי פרשיות, ומה שעושים הוא, שמתחילים לחטט לך בחיים שלך, בכל דבר שעברת, כדי להציג אותך כפליליסט או קרימינל.

איוב קרא: אני לא נכנס לסוגיה המשפטית, יש הכרעת בית-משפט, ואני מכבד את זה, אבל גם אני הייתי קצין בצבא הזה, ונלחמתי, ואני נכה צה"ל הלום קרב, אני יודע כמה פעמים נתנו לי מכות על הקסדה, וזה היה עידוד, זו היתה צ'פחה, זה לא מכות.

איוב קרא: אם מישהו עושה פאשלה קטנה, והקצין נותן לו מכה קטנה, ויושב פה האלוף (במיל') איילנד, והוא יודע שאלה דברים בשגרה, זה לא סתירת הלחי בצפון תל-אביב או בבני יהודה בשכונת התקווה, זה עולם אחר, כאן יש גיבורים, לוחמים, שמקבלים לפעמים את מרותו של מפקד בצה"ל ולפעמים מתוך כבוד והערכה שהמפקד שלך מקרין עליך, הכוונה שתתקדם, שתשמור על עצמך, קורים דברים.

איוב קרא: מדובר באחד הקצינים המבריקים, הוא כבר היה צריך להיות מפקד אוגדה, צפו לו שיהיה אלוף בצה"ל, כך זה היה על-פי ההערכות של כל מי שסובב אותו, והוא תקוע כבר תקופה ארוכה בגלל משפט, בגלל שאולי הוא קילל או נתן צ'פחה למישהו.

איוב קרא: הוא נשפט ונתקע.

איוב קרא: בזמנו משטרת ישראל התנצלה על המקרה בפני בוועדת הפנים, כשהעליתי את הנושא הזה, ואמרו שיעשו סולחה, אבל המשיכו לחקור דברים אחרים כדי להפליל אותו, לצערי הרב.

איוב קרא: אם זה היה קורה למישהו אחר, זה היה מסתיים בצורה אחרת או שזה היה נגמר בסולחה, כמו שהבטיחה המשטרה.

איוב קרא: מפקד מרחב הגליל הבטיח לי שתהיה סולחה ושייגמר כל העניין הזה.

אברהם רביץ: למה לפי דעתך החמירו אתו?

איוב קרא: החמירו אתו, ואז אנחנו מגיעים למה שאמר האלוף ((במיל')) איילנד.

איוב קרא: לא שמעתי אותו, לפחות כך התפרסם בתקשורת, שאם הוא לא היה דרוזי, הוא לא היה מגיע למצב הזה, ושאם הוא היה יהודי אשכנזי, הוא לא היה מגיע לפרשה הזאת, והסיפור היה מסתיים מזמן.

איוב קרא: האלוף איילנד פה כדי שנבחן את כל ההיבט הציבורי בפרשה הזאת, ולא את הנושא החוקי.

איוב קרא: אני מכבד את מערכת המשפט, ואין לי טענות נגד ההכרעות, והוא ודאי יגיש ערעור.

איוב קרא: אנחנו לא יכולים לעבור לסדר-היום כשנודף ריח של גזענות כלפי קצינים, כלפי גיבורים, שמחזיקים את המדינה הזאת.

איוב קרא: תאמין לי, את האלוף (במיל') איילנד ראיתי פעם אחרונה עם בגדי צבא, עכשיו הוא אזרח, והוא עדיין נשאר אצלי אלוף.

איוב קרא: אני אשמח לשמוע את האלוף (במיל') איילנד.

גיורא איילנד: היות ואנחנו לא עוסקים כרגע בעימאד פארס ולא בעדות אופי עליו, את מה שהיה לי להגיד עליו אמרתי גם בבית-משפט, בעיקר ביחס לדברים שצריכים להשפיע בעיקר אחרי שכבר ניתן פסק-דין, ביחס לעונש.

גיורא איילנד: אני אתייחס למה שאמרתי ולמה שלא אמרתי, כי הפרסומים הרחיבו מעבר למה שאמרתי.

גיורא איילנד: קודם כול, אני אתחיל ממה שלא אמרתי ולמה אין לי טענות.

גיורא איילנד: אין לי טענות למערכת השיפוט הצבאי באופן שבו היא התנהלה.

גיורא איילנד: עניינית חשבתי מלכתחילה שטועה הפצ"ר שהוא מחליט להעמיד אותו לדין, או למעשה להעביר את זה למישור של בית-דין, על אותו אירוע מדובר שהיה בעכו, שמיד אני ארחיב עליו.

גיורא איילנד: חשבתי שזאת טעות מבחינתו, אבל גם מסמכותו, כפרקליט צבאי ראשי, להחליט על מה מעמידים לדין ועל מה לא, וגם לא חשבתי שהיו לו מניעים זרים בעניין הזה.

גיורא איילנד: חשבתי שהוא טועה, אבל אני לא חושב שאפשר לייחס את זה לעובדה שעימאד פארס הוא דרוזי או לא.

גיורא איילנד: על מה יצאתי בעניין הזה?

גיורא איילנד: בעכו היתה פגישה של חיילים דרוזים, שלפני הרבה מאוד שנים היו חיילים של עימאד פארס, והם נתכנסו במסעדה ערבית בעכו לחגוג אירוע.

גיורא איילנד: הוא הגיע לשם עם ג'יפ, כמח"ט גבעתי, וחנה במקום אסור, ולצורך העניין הזה אין ויכוח.

גיורא איילנד: שכן של בעל המסעדה מסוכסך עם בעל המסעדה, והפעילות במסעדה – הרעש והמכוניות וכן הלאה, מפריעים לו.

גיורא איילנד: השכן הוא ידיד של אחד ממפקדי המשטרה באותו מקום, והוא זה שהזעיק אותו למקום.

גיורא איילנד: הגיע אותו איש משטרה, הוא פנה לעימאד ושאל אותו אם הג'יפ שלו.

גיורא איילנד: עימאד אמר לו: כן.

גיורא איילנד: קצין המשטרה ביק שממנו להזיז את הג'יפ.

גיורא איילנד: עימאד אמר לו: בסדר, אני הולך להביא את המפתחות ואני אזיז.

גיורא איילנד: ואז אותו האזרח התחיל לפנות אליו במילות גנאי: מי אתה בכלל?

גיורא איילנד: בושה לצה"ל שיש לו קצינים כמוך וכן הלאה.

גיורא איילנד: אמר עימאד שהוא לא ידע מי האזרח הזה, אבל שהוא ציפה שקצין המשטרה שנמצא שם יגן עליו, אלוף משנה בצה"ל, בפני אזרח שמה יש לו להגיד בכלל בעניין הזה, והתוצאה היתה הפוכה.

גיורא איילנד: נוסף לאותו האזרח הזה הגיעו עוד שניים-שלושה אזרחים נוספים, כולם במידה כזאת או אחרת פעילים במשמר האזרחי, אבל ללא מדים וללא שום סמכות, כולל אחד מהם שהוא שוטר צבאי, אבל הוא בא באזרחי, והוציא אזיקים מהכיס.

גיורא איילנד: זו היתה חבורה של אזרחים בחסות של שוטר, שהתנפלה על אלוף משנה בצבא, אוזקת אותו ומביאה אותו בגרירה לתחנת משטרה בעכו.

גיורא איילנד: הטענה שלי, וזה לא דבר שאני יכול להוכיח, אבל יש לי אמונה עמוקה בו, שהאירוע הזה לא יכול לקרות לי, שהייתי מח"ט גבעתי עשר שנים קודם, אם הייתי נקלע לאותו מצב שהחניתי את הרכב במקום אסור ליד מסעדה.

גיורא איילנד: אלי קבוצה כזאת של אזרחים בחסות של שוטר לא היתה פונה בצורה הזאת ולא היתה יוצרת את העימות.

גיורא איילנד: יש פה התנהגות אזרחית מאוד לא תקינה, זה נעשה בחסות של שוטר במקום הזה, וגם זה מאוד לא תקין, והאופן שבו התנהגו במקרה הזה לאלוף משנה בצה"ל הוא התנהגות מחפירה, והנושא הזה היה צריך להיפתר הרבה יותר מוקדם, לא על-ידי זה שגלגלו אותו אחרי כן להליך משפטי בצבא, בשלב מסוים גם עימאד התנהג אולי בגסות ואולי גם באלימות, אבל זה היה בכורח הנסיבות.

גיורא איילנד: המשטרה היא זו שהיתה צריכה לטפל בעניין הזה מלכתחילה כמו שצריך, ולהעמיד במקום את מי שהיה צריך להעמיד במקום, ולא את עימאד פארס.

גיורא איילנד: אם זה היה קורה לאלוף משנה, לי, למשל, עשר שנים קודם, אני נוטה להניח שהתוצאה היתה אחרת בעניין הזה, ועל זה יצאתי במשפט הזה.

גיורא איילנד: זה לא ביטוי יחיד על האופן הלא מספיק הגון ואובייקטיבי שאנחנו נוטים להתייחס לאוכלוסייה הדרוזית בכלל ולקצונה הדרוזית בפרט.

גיורא איילנד: אם יש קבוצה באוכלוסייה הישראלית שאני משווה את גודל התרומה שלהם, מצד אחד, ואת מה שהם מקבלים, מצד שני, אני יכול להגיד שהמציאות ביחס לחברה הדרוזית היא אולי המציאות הכי כפוית טובה שאני יכולה לציין בחברה הישראלית.

מיכאל איתן: אתה מדבר על אירוע שהתרחש בעכו, אבל העמדתו לדין היתה בגין תלונה שהוא סתר על פניו של נהג, חייל, ואת התלונה, נדמה לי, הגישו יחד עם החייל עוד שני חיילים שהיו יחד אתו.

גיורא איילנד: אין לי טענות על שיקולים זרים למערכת הפרקליטות הצבאית, למרות שחשבתי שעניינית היא לא קראה נכון את האירוע בעכו.

גיורא איילנד: הפרקליטות הצבאית על סמך אותו אירוע בעכו, על סמך העדות של השוטרים, שחלקם אחרי זה חזרו בהם, בחקירה במשפט הסתבר שחלקם או לא דייקו או שהציגו תמונה מוגזמת בעניין הזה.

גיורא איילנד: בסופו של דבר הפרקליטות הצבאית על סמך התיאור, כפי שהיא הבינה מהאירוע בעכו החליטה להעמיד אותו לדין.

גיורא איילנד: ומרגע שהיא החליטה להעמיד אותו לדין, והדבר הזה גם ניתן לו מספיק פרסום ציבורי, כי מדובר על מפקד חטיבת גבעתי, וזאת דמות, לפחות במערכת הביטחונית, היא דמות ידועה, והדבר הזה ניתן לו פרסום, נזכרו עוד שניים-שלושה גורמים שגם להם יש איזה סיפור אתו מלפני שנה, מלפני שנתיים, דברים שעד אז לא הוזכרו בכלל.

גיורא איילנד: הם אמרו שאם מעמידים אותו לדין גם להם יש תלונות.

גיורא איילנד: והתלונות הנוספות נוספו לעניין הזה.

גיורא איילנד: מה שהתחיל את העניין הזה, ולא היה מגיע לממדים האלה, זה האירוע בעכו.

מיכאל איתן: היה דיון בבית-משפט צבאי בעניין סטירה שניתנה?

גיורא איילנד: התהליך היה כפי שתיארתי, ואז הפרקליטות החליטה הלעמיד את עימאד פארס לדין על מספר אירועים שהיו.

גיורא איילנד: האירוע בעכו ועוד, אם אני לא טובה, שני מקרים נוספים, האחד שהוא נתן מכה לנהג שלו, והשני שהוא התנהג בצורה לא הולמת כלפי שוטר שבכניסה לבאר-שבע.

גיורא איילנד: התוצאה של המשפט היא, שמהאירוע הראשון עימאד פארס זוכה, שזאת היתה האשמה היותר חמורה, היתה אשמה של הפעלת אלימות כנגד שוטרים.

גיורא איילנד: בסופו של דבר, מהאירוע הזה, שהתחיל את הפרשה, שבו היתה גם האשמה החמורה יותר, הוא יצא זכאי לחלוטין, ומשני האירועים האחרים, שבהם הוא הואשם בהתנהגות שאינה הולמת, הוא אכן יצא אשם.

מיכאל איתן: עולה כאן מהתיאור של חבר הכנסת איוב קרא שזה מקובל בצה"ל שייתנו סטירות לחי, ושזה בסדר, ושצריך לעבור על זה לסדר-היום.

מיכאל איתן: עולה שזאת הנורמה המקובלת, וכאן תפסו קורבן והחליטו להעמיד אותו לדין.

מיכאל איתן: אם היו תופסים כל אחד אחר, גם אותו היו יכולים להעמיד לדין.

מיכאל איתן: הוא אומר שגם הוא חטף לא פעם כאשר הוא היה בצבא.

איוב קרא: חטפתי, אבל לא ראיתי בזה פגיעה, כי אנחנו חיילים קרביים, ורוצים לעורר אותנו.

מיכאל איתן: אם זאת הנורמה הרווחת בצבא והאם כך צריך להיות?

גיורא איילנד: אני לא רוצה להתייחס למרכיבי המשפט עצמו.

גיורא איילנד: אם עימאד פארס הורשע בהתנהגות שאינה הולמת, אני מקבל את הפסיקה של בית-המשפט שבשני האירועים האחרים התנהגותו היתה לא הולמת.

גיורא איילנד: אני לא מתווכח על העניין הזה.

גיורא איילנד: מה בדיוק היה, מה האופי והנסיבות, אני לא בקיא בפרטים.

איוב קרא: בצבא מעולם לא היתה פרשה כזאת שמתנפלים על אלוף משנה בצבא קבוצה של אנשים, שרובם המוחלט לא יודעים מי הוא, תופסים אותו באזיקים, מובילים אותו לתחנת משטרה, והוא יוצא זכאי מהסיפור שהחל את כל הפרשה הזאת.

איוב קרא: הפרשה הזאת "דרייפוסית" כשלעצמה.

מיכאל איתן: הגזמות אף פעם לא מועילות בעניינים האלה.

מיכאל איתן: אני רוצה לבקש, והבנתי את זה גם מדבריו של האלוף (במיל') איילנד, את כל ענייןה סטירה להוריד מהפרק.

מיכאל איתן: בסך-הכול גם גזר-הדין התחשב במעמד שלו, בתרומה שלו, בכבוד שרוחשים שלו.

מיכאל איתן: אי-אפשר לקבל מה שאמרת, איוב קרא, שבצה"ל עונשים של סטירות לחי- - -

איוב קרא: לא אמרתי את זה, אל תצטט אותי לא נכון, אמרתי שכאשר הייתי מ"פ בצה"ל לא פעם נתתי צ'פחה על הקסדה או על הכתף של מישהו.

איוב קרא: יש הבדל בין צ'פחה לסטירה.

מיכאל איתן: חבר הכנסת איוב קרא, הנושא הזה היה בערכאה שיפוטית.

מיכאל איתן: בית-המשפט הצבאי קבע שזאת היתה סטירה ולא צ'פחה.

מיכאל איתן: יש גם אפשרות לערער.

מיכאל איתן: אם עימאד פארס חושב שנעשה לו עוול, והוא רק נתן לטיפה או צביטה או מכת עידוד, וזאת לא היתה סטירה, ולא היה צריך להרשיע אותו, הוא יכול גם לערער.

מיכאל איתן: אנחנו לא מתערבים בזה.

מיכאל איתן: ברשותך, אני רוצה להוריד את זה, להבחין את זה מהפרשייה הראשונה כפי שעשה כאן גם האלוף איילנד.

מיכאל איתן: אני לא חושב שגם אתה, חבר הכנסת איוב קרא, היית רוצה שחיילי צה"ל יקבלו מסר שמפקדים יכולים לתת להם צ'פחות, כשהם מרגישים שזאת סתירה.

מיכאל איתן: תמיד המפקד יקרא לזה צ'פחה, והחייל תמיד יגיד שהוא חטף סתירה, והדרגה תשחק כאן אם תהיה האשמה או לא.

מיכאל איתן: הדבר הזה לא מקבול על אף אחד מאתנו, אני משוכנע שהוא גם לא מקובל על עימאד פארס בעצמו.

מיכאל איתן: על-פי הדברים שעולים כאן, בפרשה הראשונה יש מצב שבו המשטרה נהגה שלא כהלכה.

מיכאל איתן: אני מציע שנשלח את הפרוטוקול למפכ"ל המשטרה ונשאל האם נעשתה הפקת לקחים כתוצאה מהאירוע הזה, שהסתיים בזיכויו של עימאד פארס ומה תגובתו.

מיכאל איתן: בכך נוכל לסגור את הפרשה.

מיכאל איתן: אני לא מכיר את הפרשה ואני לא מתערב, אבל מתוך הגישה של בית-המשפט ומתוך גזר-הדין אני חושב שהוא איזן נכון בין כל הדברים שאתם הוא היה צריך לעסוק, והוא נתן גזר-דין כזה שלא יפגע בכבודו של אלוף משנה עימאד פארס ויפגע בו בצורה מזערית – לא ימנע את קידומו.

מיכאל איתן: הפתרום בסך הכול היה פתרון חכם.

מיכאל איתן: האלוף (במיל') גיורא איילנד, האם גם אתה חושב כך?

גיורא איילנד: אני מעדיף לא להביע דעה.

גיורא איילנד: יצאתי מתוך המערכת הצבאית, וזה לא נכון מבחינה ציבורית שאני אגיד את דעתי על ההליך המשפטי עצמו בתוך הצבא, וגם אמרתי שמבחינתי זה לא נושא השיחה.

גיורא איילנד: אני חושב שהשיקולים של מערכת השיפוט הצבאי לא היו זרים גם אם אני מאוד חלוק על הרבה מאוד החלטות שהתקבלו וגם לגבי האינסטנציה שהחליטו לשפוט בה.

גיורא איילנד: אני רוצה להוסיף למה שהתייחסת לבחינה מול המשטרה.

גיורא איילנד: יש פה ההיבט המשטרתי, שאני מניח שהוא נכון.

גיורא איילנד: ניסיתי להדגיש בעיקר את ההיבט הציבורי.

גיורא איילנד: שוטרים יכולים להיות בסדר או לא בסדר בהרבה מקרים לגופו של עניין.

גיורא איילנד: אני חושב שהיה פה אירוע מסוים שהרקע שלו הוא קצת יותר רחב מאשר שוטרים או אזרחים במשמר אזרחי שהתנהגו שלא כשורה.

גיורא איילנד: יש פה משהו שהוא יותר רחב במובן של האופי שבו בציבור הלא צבאי מתייחסים לחלק מהאנשים, במקרה הזה לקצינים בעדה הדרוזית.

גיורא איילנד: זה דבר שרציתי להדגיש.

גיורא איילנד: זה לא עניין של התנהלות לא תקינה של שוטר מסוים, אלא שאירוע כזה לא היה יכול לקרות ולא היה קורה אם היה מדובר פה לצורך העניין, עשר שנים יותר מוקדם, בי למשל, שהייתי מפקח חטיבת גבעתי.

מיכאל איתן: אני לא מקבל את דבריך כתורה מסיני.

מיכאל איתן: אני חושב שהם ראויים לאיזו הוכחה, וההוכחה תהיה כשנדע אם לא היו מקרים של היתקלויות בין קציני צבא לשוטרים בצורה כזאת או אחרת.

מיכאל איתן: אם המקרה הזה מלמד על תופעה, שקצינים ממוצא דרוזי מקבלים בצה"ל מקבלים יחס מפלה, לא רק מול משטרה, אולי גם במקומות אחרים, זה דבר חמור מאוד, ואסור לנו לעבור לסדר-היום, ואולי הפרשה הזאת תשמש קטליזטור מבחינתנו לעשות משהו באספקטים היותר רחבים, הציבוריים.

מיכאל איתן: אם באמת יש אפליה ופגיעה בכבודם רק משום שהם דרוזים.

מיכאל איתן: 99% מהציבור הישראלי היה מוחה ומשתדל לעשות כל דבר על מנת שדברים כאלה לא יקרו.

מיכאל איתן: אני מציע לחבר הכנסת איוב קרא לא לעצור בנקודה הזאת, אלא לפנות בעקבות הדברים שנאמרו כאן אולי לפנות גם לראש אכ"א.

גיורא איילנד: הבעיות הן לא בצבא.

מיכאל איתן: מובן שזה לא בצבא.

מיכאל איתן: מדובר כרגע על התייחסות של גורמים שונים: משטרה, אזרחים פקידי ממשל.

מיכאל איתן: כל מיני גורמים שצריכים לעמוד מול קצינים וחיילים דרוזים ולא לתת להם את מה שמגיע להם משום שהם דרוזים ולא חיילים או קצינים יהודים.

מיכאל איתן: אם יש תופעה כזאת כדאי שנבדוק ונשאל את עצמנו.

מיכאל איתן: זאת השאלה כרגע.

מיכאל איתן: לא אם זאת תופעה בודדת שאפשר להביע עליה צער והמשטרה תבדוק מה קרה, אלא אם בדבריך משתקפת גם אמירה יותר רחבה שאינה רק המקרה הפרטי, הספציפי הזה.

גיורא איילנד: אפשר לחלק את התשובה לשני חלקים.

גיורא איילנד: דבר אחד, ואני לא יכול להוכיח אותו.

גיורא איילנד: כשאמרתי את מה שאמרתי, רוב האנשים שדיברתי אתם אחרי ההתבטאות הזאת נטו להסכים אתי.

גיורא איילנד: לפחות על סמך תקדימים אני יכול להגיד שאין, ולו מקרה אחד, בצה"ל שקצין, ודאי ברמה של אלוף משנה, ודאי אם הוא מפקד חטיבה סדירה, ודאי מישהו שבלבת העיסוק של הלחימה של צה"ל כיום, ימצא את עצמו עם אזיקים בתחנת משטרה.

גיורא איילנד: עובדה שזה לא קורה לאף אחד אחר, גם כשהיו ודאי לא מעט מקרים שקצינים היו בעימותים כאלה או אחרים עם שומרי חוק על רקע של חניה או על רקע של כל דבר אזרחי אחר.

אופיר פינס-פז: לא מזמן היה חבר כנסת שסרב לתת את הרשיון שלו, הוא רב עם השוטרים, ואני לא זוכר שהוא היה אחרי זה עם אזיקים.

גיורא איילנד: אני לא יכול להוכיח את האירוע הזה, אלא על דרך השלילה, שלא היו מקרים אחרים כאלה.

גיורא איילנד: בתור קצין בצבא בדרגה של אלוף משנה אני יודע איך מתייחסים אלי.

גיורא איילנד: אני לא מעלה על דעתי שהייתי "זוכה" למן יחס כזה כמו מאותם אזרחים שהיו שם כמו שקיבל עימאד פארס.

גיורא איילנד: אני לא יכול להוכיח את זה.

גיורא איילנד: יש שאלה יותר רחבה – האם הקהילה הדרוזית במדינת ישראל, באיזונים בין מה שהיא נותנת לחברה לבין מה שהיא מקבלת מהחברה נמצאת במקום הנכון מבחינת סדר העדיפות, מבחינת הטיפול של גורמים מוסדיים וממשלתיים במדינת ישראל.

מיכאל איתן: הייתי מצמצם את זה כרגע לא לקהילה הדרוזית כולה, אלא לבניה המשרתים בצה"ל.

איוב קרא: 87% משרתים.

אופיר פינס-פז: מה נגיד על הבדואים?

מיכאל איתן: אנחנו לא דנים כעת בבדואים.

גיורא איילנד: אני מסכים שזאת שאלה אחרת, יותר רחבה, היא ודאי לא עונה על מה שאמרתי, ולא התפקיד שלי כרגע, ודאי לא בוועדה הזאת, להחליט שהנושא הזה כאן צריך להיות על סדר-היום.

גיורא איילנד: צמצמתי את זה.

איוב קרא: אני מעריך מאוד את הכנות של האלוף איילנד, ששם הכול על השולחן.

איוב קרא: רבים, כולל פוליטיקאים, לפעמים נמסים לטייח את הדברים האלה.

איוב קרא: הגיע הזמן שהעם היהודי יידע להעריך ידידים, ולא רק ילטף אויבים ושונאי ישראל כי הוא פוחד מהם.

איוב קרא: זה המסר שצריך לעבור כאן.

איוב קרא: אין ידידים במזרח-התיכון למדינה הזאת חוץ מהדרוזים, וכל פרשה כזאת גורמת לחוסר מוטיבציה בקרב צעירים דרוזים.

איוב קרא: כשאתה רואה שמתעללים באלוף משנה בצורה כזאת – לוקחים אותו באזיקים למשטרת ישראל, מענים אותו כבר שנתיים בפרשה שאם היתה למישהו אחר היא לא היתה קורית, ודאי המוטיבציה לשרת בצה"ל יורדת לאין-שיעור בעדה הדרוזית.

מיכאל איתן: איך אפשר להפיק מזה לקחים ולפתור בעיות?

איוב קרא: צריכה לצאת קריאה מהוועדה למפכ"ל המשטרה להוציא מכתב התנצלות לאלוף משנה עימאד פארס על ההתעללות בו, על גרירתו באזיקים לתחנת משטרה.

איוב קרא: לא יכול להיות שהוא יזוכה בפרשה כזאת, ויחפשו אותו ויפגעו בו ובקידומו בגלל אותה פרשה אומללה שאם היתה קורית עם האלוף איילנד זה לא היה מתפתח למשפט, כמו שקרה בפרשה הזאת.

מיכאל איתן: האם יש כאן מקרה בודד או שיש תחושה כללית שזה קורה?

איוב קרא: יש הרגשה בעדה הדרוזית שהם לובשים מדים הם שווים בין שווים, יש אינטגרציה אמיתית בכל המערכת המשפטית, כשהם יורדים מהמדים הם הופכים להיות ערבים, לא שווים עם הערבים לעומת היהודים.

איוב קרא: זה דבר שלא יכול להימשך עד אין-סוף.

איוב קרא: צריך לעשות משהו שיביא לאינטגרציה כמו בצבא.

איוב קרא: היום אין שום בעיה במערכת הצבאית הביטחונית.

איוב קרא: הלוואי שיהיה מצב דומה באזרחות.

איוב קרא: אין שום פרופורציה בין השילוב של הדרוזים במערכת הצבאית לעומת המערכת האזרחית.

איוב קרא: קח את משרד המסחר והתעשייה, משרד שלם שאין בו אפילו עובד אחד דרוזי או קצין בכיר שהשתלב במשרד כזה.

איוב קרא: אני יכול למנות משרדי ממשלה שלמים שאתה לא רואה בהם שילוב.

אופיר פינס-פז: זה גם בניגוד לחוק.

אברהם רביץ: אנחנו לא מתייחסים לנושא הזה מן ההיבט המשפטי, ואני לא חושב שחבר הכנסת קרא זימן את הישיבה הזאת בגלל הצדדים המשפטיים, בגלל התלונות על התוצאות המשפטיות.

אברהם רביץ: אנחנו עוסקים ברוב הזמנים בהיבטים הציבוריים.

אברהם רביץ: עצם העובדה שחבר הכנסת איוב קרא העלה את זה על סדר-היום, והכנסת החליטה שאכן היא תתייחס לכך דרך הוועדה שלנו, אין כל ספק שיש כאן זעקה שהיא נותנת ביטוי לזעקה אילמת, שבדרך כלל לא נשמעת, אבל כאן בוועדה אנחנו שומעים את הדברים ביתר בהירות.

אברהם רביץ: לדעתי אנחנו צריכים להגיד אמירה מפורשת, עד-משמעית, לגי אותו מקרה שבמזעזע כל שומע על המקרה עם החניה, המקרה האומלל הזה, שהתוצאה היתה שמביאים אדם במעמדו של עימאד פארס עם אזיקים למשטרה.

אברהם רביץ: זה דבר שהאוזן איננה מסוגלת להתרגל אליו.

אברהם רביץ: מההיבט הציבורי, גם כלפי העדה הדרוזית, שהיא מרגישה מאוד מוכית על-ידי המעשה הזה, אנחנו, כחברי כנסת, בוועדה של הכנסת, צריכים בקטע הזה, מבלי להתייחס לצד המשפטי, לומר את דברנו.

אברהם רביץ: לא מקובל שמפכ"ל המשטרה ישלח מכתב ויודה בטעות, אבל אנחנו חייבים לומר אמירה מאוד ברורה, שמביעה שאט נפש מההתנהגות שהיתה שם.

אופיר פינס-פז: אני זוכר את התמונות שצולמו כשכל הסיפור פרץ.

אופיר פינס-פז: הם לא עינו אותו, הם השפילו אותו, שזה לא פחות חמור.

אופיר פינס-פז: מאז הכנסת חוקקה חוק שאסור לאזוק אנשים, אלא אם הם עלולים לברוח או אם מסוכנים לציבור, ואסור לאזוק כדי להשפיל.

אופיר פינס-פז: מאז ועד היום הכנסת נדרשה לעניין הזה.

אופיר פינס-פז: נדמה לי שזאת היתה יוזמה של חבר הכנסת גדעון סער.

אופיר פינס-פז: מובן שאנחנו מתנגדים להתנהגות הזאת ומגנים אותה בשאט נפש.

אופיר פינס-פז: שמעתי שאלוף משנה עימאד פארס לא עולה בדרגה כבר במשך שנה.

מיכאל איתן: זה לא קשור לפרשה הזאת.

גיורא איילנד: אין החלטה כזאת.

גיורא איילנד: באופן פרקטי, לולא המשפט הוא היה כבר תת-אלוף היום.

גיורא איילנד: היות ולא כל יומיים יש תפקידי תת-אלוף, התפקידים שבאופן טבעי הוא מיועד להם מתפנים רק בקיץ הבא.

אופיר פינס-פז: עשו לו עוול יותר גדול.

אופיר פינס-פז: פורסם בעיתון שהוא נענש בעיכוב דרגה לשנה.

גיורא איילנד: העונש על גזר-הדין הוא מאסר על תנאי לשלושה חודשים.

איוב קרא: עיכוב דרגה לשנה, אבל אין מניעה שהמערכת תוכל לתת לו דרגה.

אליעזר כהן: אני נמצא בדיוק באותה דרגה.

אליעזר כהן: השירו הצבאי שלי דומה לשירות הצבאי של הקצין הזה.

אליעזר כהן: אם מישהו היה עוצר אותי והיה עושה לי מה שעשו לו, הייתי יוצא מהפרשה הזאת ויורד מהארץ הזאת.

אליעזר כהן: חד-וחלק.

אליעזר כהן: הוא לא שירת את כל השנים האלה בתפקידים קרביים בשביל שיעשו לו את מה שעשו לו.

אליעזר כהן: זאת התנהגות איומה של המערכת.

אליעזר כהן: לא מגיע לקצין קרבי ברמה כזאת ובדרגה כזאת לקבל יחס כזה, אפילו אם הוא עשה דבר גרוע מאוד, והוכח שהוא לא עשה שום דבר נורא.

אליעזר כהן: אני חושב שצריך לתת לו את כל התמיכה, את כל העידוד וקידום, כפיצוי לפחות על הרע שעשו לו.

אליעזר כהן: זה מזכיר לי את קצינת המשטרה בנהרייה (סנ"צ אהובה תומר), חמש שנים שתו את דמה, ועכשיו מסתבר שלא היה שם שום דבר.

אליעזר כהן: איזה מן התנהגות זאת כלפי קצינים בצה"ל ובמשטרה?

גיורא איילנד: אולי בצד הפרקטי של חלק מהדברים אפשר לבחון כיצד המדינה מתייחסת לא רק לדרוזים אלא גם לקצינים דרוזים.

גיורא איילנד: אני מבקש שיעשו בדיקה מה קורה בשירות הציבורי, בפרופורציה הנכונה כמובן, בין קצינים יהודים וקצינים דרוזים שמשתחררים בדרגת אלוף משנה ומעלה, שיבדקו מי נמצא איפה בשירות הציבורי.

גיורא איילנד: אני חושב שנמצא תגובה די מעניינת איפה הדברים עומדים.

מיכאל איתן: אני אעביר את הדיון הזה כלשונו למפכ"ל המשטרה.

מיכאל איתן: אני מקווה שנקבל ממנו תגובה.

מיכאל איתן: עם כל הכבוד לדברים שהושמעו כאן, וזה התפקיד שלי כיושב-ראש, אני חייב לציין שכולם נשמעו מכיוון אחד, מבלי שהיה כאן איש מהצד של המשטרה, שיוכל להעביר את עמדתם בעניין הזה.

מיכאל איתן: נכון יהיה להעביר את הפרוטוקול של הישיבה, שבה ימצא מפכ"ל המשטרה דברים קשים שעליהם הוא יצטרך להשיב.

מיכאל איתן: אולי בהמשך העניין נראה מה אנחנו יכולים לעשות לאחר שנשמע את תגובתו.

מיכאל איתן: נקודה שעלתה כאן, ואני חושב שכדאי לבדוק אותה.

מיכאל איתן: אני מציע לחבר הכנסת איוב קרא, שגם יזם את הדיון הזה, לבדוק בהיבטים היותר רחבים של התופעה, אם הוא חושב שזה לא מקרה בודד.

מיכאל איתן: שמענו סביב השולחן הזה שהבעיה לא קיימת בתוך הצבא, אבל גם יש מה שנקרא תנאי שירות וטיפול בקצינים ובחיילים לאחר שחרורם.

מיכאל איתן: לא מדובר רק בקצינים, מדובר גם בחיילים.

מיכאל איתן: כל הזמן דיברנו על קצינים.

מיכאל איתן: לא צריך לעשות את ההבחנה.

מיכאל איתן: הייתי ממליץ לך, חבר הכנסת איוב קרא, שייבדק היחס לחייל המשוחרר, שהוא לא יהודי.

מיכאל איתן: אם תרצה להרחיב את היריעה גם לסקטורים אחרים, תוכל, אבל בראש ובראשונה לגבי הדרוזים.

מיכאל איתן: אם יש אפליה שאין טיפול מספיק ועידוד מספיק, הוועדה הזאת היא המקום הנכון להתריע על כך ולדאוג שיהיה שוויון גם בטיפול בחיילים המשוחררים, במיוחד אם יש אפליה בין יהודים ללא יהודים בתחום הזה.

מיכאל איתן: אני מאוד מודה לכולם.